Ego Jocerannus, dominus Branceduni, notum facio omnibus presentes litteras inspecturis, quod dominus Jocerannus de Nanton, miles, in presencia mea confessus est se accepisse in feodum ab ecclesia Cluniacensi res et possessiones hic subnotatas: videlicet vineam quam tenet Hugo Francus, qui debet duos denarios censuales; condaminam dou Mespler, quam tenent Gotefredi, que debet quatuordecim solidos censuales; vineas dou Mespler, quas tenet Petrus Saunielli, que debent duodecim solidos et octo denarios censuales; vineam quam tenet dominus Nicholaus Bece, que debet vigenti denarios censuales et omnes alias vineas dou Mespler, que tenentur ad quartam partem; item decimam predictarum rerum et vinearum; item molendinum de Potet, quod tenent Petrus de Boteria [capellanus] et Bernardus, frater ejus, de quo debent viginti solidos Divionenses censuales; item condeminam de Campis, que debet quinque solidos Clunienses et quatuor denarios censuales, et plateam dou Mespler, quam idem dominus Joserannus de novo plantavit, et quicquid juris, quicquid possessionis, qui[c]quid rationis in diversis, censibus, quartis, decimis aut alio quocumque modo idem Jocerannus habet vel habere potest a capella de Burgeta versus Sanctum Jangulfum vel circa. Et inde fecit homagium viro venerabili Odoni, priori Cluniacensi, et deinceps tam ipse quam sui heredes tenentur homagium facere abbatibus qui pro tempore fuerunt in ecclesia Cluniacensi. Hanc infeodationem domina Willelma, ejusdem Joceranni uxor, laudavit, voluit et juramento concessit. Et ego confiteor et affirmo me et meos nichil juris, nichil rationis in predictis rebus habere vel posse reclamare. In cujus rei testimonium, ad preces et ad instanciam ipsius Joceranni, presentes litteras ecclesie Cluniacensi tradidi sigilli mei munimine roboratas. Datum anno Domini Mº CCº XXXº quarto, mense junii.